Treeddik

Treeddik er et destillasjonsprodukt som kan fremstilles ved tørrdestillasjon av trevirke.

 Framstilling 
Tørrdestillasjon eller pyrolyse av trevirke er en prosess som går ut på å varme opp trevirket til temperaturer over 100 °C uten tilgang på oksygen. Dette vil spalte trevirket i trekull, tjære og gasser som kan kondenseres til en vandig bestanddel kalt rå tresyre og en olje som legger seg øverst.

Rå tresyre består av omkring 3–10% eddiksyre, i tillegg til en mengde andre stoffer, deriblant aceton og metanol. Eddiksyren framstilt på denne måten kalles treeddik eller tresyre (acetum pyrolignosum). Ved tørrdestillasjon av løvtrær som bøk og bjørk oppnås det en større andel av tresyre i forhold til tjærestoffer. Bartrær har større utbytte av tjærestoffer.

 Bruk 
Ulike røykaromaer kan framstilles av destillasjonsproduktene og kan omtales som røyksyre, altså kondensert trerøyk.

Slike røykaromaer kan godkjennes etter forskrift som næringsmiddel, og anvendes på kjøtt og fisk for å etterligne smak, lukt og utseende, som ellers kan oppnås ved tradisjonell røyking. Ved bruk av røykaromer krever forskriften at forbrukeren ikke villedes til å tro at produktet er røyket på tradisjonell måte.

Treeddik nøytralisert med kalk kalles gråkalk. Det er eddiksyrens kalsiumsalt, kalsiumacetat Ca(CH3COO)2. Tidligere ble det brukt som råstoff for fremstilling av teknisk eddiksyre, acetater og aceton. Det ble også brukt i fargerier og garverier.

 Referanser 
Forordning (EF) nr. 2065/2003. (2003, 10. november). Europaparlaments- og rådsforårdning om røykaromaer som brukes eller er beregnet på bruk i eller på næringsmidler. Tilgjengelig fra lovdata.no. Besøkt 20. januar 2025.
Aromaforskriften. (2011) Forskrift om aroma og næringsmiddelingredienser med aromagivende egenskaper til anvendelse i og på næringsmidler (FOR-2011-06-06-669). Tilgjengelig fra lovdata.no. Besøkt 20. januar 2025.

Kategori:Matingredienser
Kategori:Karboksylsyrer